****

|  |  |
| --- | --- |
| Αρ. Πρωτ. 620 | Αθήνα 2/9/2025 ΠροςΤον Υπουργό Εσωτερικών κ. Θεόδωρο Λιβάνιο  |

**Αίτημα συνάντησης με Υπουργό Εσωτερικών για το οξυμένο πρόβλημα της στέγασης των εκπαιδευτικών.**

Κύριε Υπουργέ

Επανερχόμαστε για τέταρτη φορά (9-9-2024, 15-5-2025 και 6-62025) σε αίτημα συνάντησης μαζί σας. Υπάρχει πλήθος ζητημάτων που αφορούν την εκπαίδευση και άπτονται των αρμοδιοτήτων του Υπουργείου σας (κτηριακές υποδομές, χρηματοδότηση σχολικών μονάδων, λειτουργία σχολικών επιτροπών) και φυσικά το εξαιρετικής σημασίας ζήτημα της στέγασης των εκπαιδευτικών.

Με την έναρξη της νέας σχολικής χρονιάς χιλιάδες εκπαιδευτικοί, νεοδιόριστοι και αναπληρωτές θα βρεθούν πολλά χιλιόμετρα μακριά από τον τόπο κατοικίας τους αντιμετωπίζοντας εκτός από τα μεγάλα προβλήματα της εκπαίδευσης και το οξυμένο πρόβλημα της στέγασης.

 Κάθε χρόνο βλέπουμε εικόνες ντροπής με εκπαιδευτικούς να κοιμούνται στα αυτοκίνητα, σε σκηνές, ακόμα και στα ίδια τα σχολεία, αν υπάρχει δυνατότητα, μέχρι να βρουν ένα δωμάτιο το οποίο θα πληρώσουν αδρά.

Δε βρισκόμαστε πλέον στην περίοδο που το πρόβλημα της στέγασης το αντιμετώπιζαν οι εκπαιδευτικοί μόνο στα τουριστικά νησιά, το πρόβλημα της στέγασης των εκπαιδευτικών έχει γίνει εκρηκτικό και στην Αττική και σε πολλές μεγάλες πόλεις της χώρας. Οι αριθμοί μιλούν από μόνοι τους. Συγκριτικά με πριν από 10 χρόνια, οι τιμές ενοικίων αυξήθηκαν μεσοσταθμικά σε ποσοστό 110%!

Το κόστος των ενοικίων, της μετακίνησης (οι τιμές στα ακτοπλοϊκά εισιτήρια κλπ.), της συνολικής διαβίωσης αυξάνεται, ενώ οι μισθοί είναι καθηλωμένοι. Δεν αποτελούν απάντηση στα οξυμένα προβλήματα της διαβίωσης των εκπαιδευτικών τα ευχολόγια της Κυβέρνησης και πολλών Δήμων για λύσεις που ίσως δοθούν κάπου, κάποτε, τη στιγμή που δεν εφαρμόζεται ακόμα και το νομοθετικό πλαίσιο που ήδη υπάρχει για να ανακουφίσει την κατάσταση ( π.χ. άρθρο 32 του ν.4483/2017 και απόφαση της Κ.Ε.Δ.Ε. της 15ης Μαΐου 2024).

Το Δ.Σ. της Δ.Ο.Ε. έχει αναδείξει πολλές φορές και με πολλούς τρόπους το πρόβλημα της στέγασης των εκπαιδευτικών το οποίο οξύνεται συνεχώς.

Ζητάμε από την κυβέρνηση, το Υπ. Παιδείας, τις Περιφέρειες και τους Δήμους να δώσουν οριστική λύση σε τόσο σε επίπεδο υποδομών όσο και σε ενίσχυση με κρατική χρηματοδότηση.

Κύριε Υπουργέ,

με βάση τα παραπάνω, ζητάμε άμεσα συνάντηση μαζί σας για να συζητήσουμε για όλα τα μεγάλα θέματα που αφορούν την εκπαίδευση και άπτονται των αρμοδιοτήτων του Υπουργείου σας και να μας δώσετε απαντήσεις.

